Ε.Τ. ο Εξωγήινος

Ε.Τ. ο Εξωγήινος (αγγλ.:E.T. the Extra-Terrestrial) είναι αμερικανική ταινία επιστημονικής φαντασίας, παραγωγής 1982, σε σκηνοθεσία Στίβεν Σπίλμπεργκ και σε σενάριο της Μελίσα Μάθισον. Πρωταγωνιστούν οι Χένρι Τόμας, Ντι Γουάλας, Ρόμπερτ ΜακΝότον, Ντρου Μπάριμορ και Πίτερ Κογιότ. Η ταινία αφηγείται την ιστορία του Έλιοτ, ένα μοναχικό αγόρι που γίνεται φίλος με έναν εξωγήινο, τον Ε.Τ., ο οποίος έχει παγιδευτεί στη Γη. Ο Έλιοτ και τα αδέρφια του βοηθούν τον Ε.Τ. να επιστρέψει στο σπίτι του ενώ ταυτόχρονα προσπαθούν να τον κρατήσουν κρυμμένο από τη μητέρα τους και την κυβέρνηση.

Η ιδέα της ταινίας βασίστηκε στο φανταστικό φίλο που δημιούργησε ο Σπίλμπεργκ μετά το διαζύγιο των γονιών του το 1960. Το 1980, ο Σπίλμπεργκ γνώρισε τη Μάθισον και μαζί ανέπτυξαν μια καινούρια ιστορία που προήλθε από την ταινία του Σπίλμπεργκ Night Skies που δεν υλοποιήθηκε ποτέ. Τα γυρίσματα της ταινίας ξεκίνησαν το Σεπτέμβριο του 1981 και ολοκληρώθηκαν το Δεκέμβριο του ίδιου χρόνου στην Καλιφόρνια. Σε αντίθεση με τις περισσότερες ταινίες, ο Ε.Τ. ο Εξωγήινος γυρίστηκε με χρονολογική σειρά, ώστε να διευκολύνει τις συναισθηματικές ερμηνείες των νεαρών ηθοποιών.

Η ταινία κυκλοφόρησε στους κινηματογράφους στις 11 Ιουνίου 1982. Έγινε τεράστια εισπρακτική επιτυχία, ξεπέρασε το ρεκόρ της ταινίας Ο πόλεμος των άστρων και έγινε η μεγαλύτερη εισπρακτική επιτυχία όλων των εποχών, έναν τίτλο που κράτησε για 11 χρόνια. Απέσπασε εξαιρετικά σχόλια από τους κριτικούς και θεωρείται μία από τις καλύτερες ταινίες επιστημονικής φαντασίας που έγιναν ποτέ. Έλαβε εννέα υποψηφιότητες για Όσκαρ, μεταξύ των οποίων Καλύτερης Ταινίας και Σκηνοθεσίας, κερδίζοντας τέσσερα.

Το 1985 επανακυκλοφόρησε στους κινηματογράφους και ξανά το 2002 για να γιορτάσει η ταινία τα 20 χρόνια της, με αλλαγμένα πλάνα και πρόσθετες σκηνές.

Πλοκή
Ενώ επισκέπτονταν τη Γη, μια ομάδα εξωγήινων ανακαλύπτεται και ενοχλείται από μια ανθρώπινη ομάδα δράσης. Εξαιτίας της γρήγορης απογείωσής τους, ένας από τους εξωγήινους μένει πίσω. Ο μικρός επισκέπτης βρίσκεται ολομόναχος σε έναν πολύ περίεργο πλανήτη. Ευτυχώς γι' αυτόν, γρήγορα βρίσκει ένα φίλο, τον 10χρονο Έλιοτ. Ενώ ο Ε.Τ. σταδιακά γνωρίζεται με τον αδερφό του Έλιοτ, Μάικλ, και την αδερφή του Γκέρτι η ομάδα δράσης ψάχνει μέρα και νύχτα τον πρώτο επισκέπτη από το διάστημα. Η επιθυμία του Ε.Τ. να επιστρέψει σπίτι του είναι πολύ μεγάλη και αφού καταφέρει να επικοινωνήσει με τον Έλιοτ και τους άλλους, ο Ε.Τ. αρχίζει να κατασκευάζει μια αυτοσχέδια συσκευή ώστε να στείλει μήνυμα στους δικούς του και να έρθουν να τον πάρουν. Ο Ε.Τ. θα αρρωστήσει σοβαρά και εξαιτίας της ιδιαίτερης σύνδεσής του με τον Έλιοτ, το αγόρι υποφέρει κι αυτό. Η κατάσταση γίνεται ακόμα χειρότερη όταν η ομάδα δράσης καταφέρνει να εντοπίσει τον Ε.Τ.

Ηθοποιοί και ρόλοι
 Ντι Γουάλας στο ρόλο της Μαίρη
 Χένρι Τόμας στο ρόλο του Έλιοτ
 Πίτερ Κογιότ στο ρόλο του Κιζ
 Ρόμπερτ ΜακΝότον στο ρόλο του Μάικλ
 Ντρου Μπάριμορ στο ρόλο της Γκέρτι
 Κ.Σ. Μάρτελ στο ρόλο του Γκρεγκ
 Σον Φράι στο ρόλο του Στιβ
 Σ. Τόμας Χάουελ στο ρόλο του Τάιλερ

Παραγωγή
Μετά το διαζύγιο των γονιών του το 1960, ο Στίβεν Σπίλμπεργκ γέμισε το κενό με έναν φανταστικό εξωγήινο φίλο. Ο Σπίλμπεργκ είπε ότι ο Ε.Τ. ήταν "ένας φίλος που μπορούσε να είναι ο αδερφός που ποτέ δεν είχα και ένας πατέρας που ένιωθα ότι δεν είχα πια". Το 1978 ο Σπίλμπεργκ ανακοίνωσε ότι θα σκηνοθετούσε μια ταινία με τίτλο Growing Up, την οποία θα γύριζε μέσα σε 28 ημέρες. Το πρότζεκτ έμεινε στην άκρη εξαιτίας καθυστερήσεων στην ταινία 1941... Από Πού Πάνε στο Χόλιγουντ, Παρακαλώ; (1979), αλλά το κόνσεπτ να κάνει μια μικρή αυτοβιογραφική ταινία για την παιδική ηλικία θα έμενε στον Σπίλμπεργκ. Επίσης σκέφτηκε ένα σκοτεινότερο πρότζεκτ με τίτλο Night Skies, στο οποίο σατανικοί εξωγήινοι τρομοκρατούν μια οικογένεια.

Τα γυρίσματα της ταινίας Ο Ιντιάνα Τζόουνς και οι κυνηγοί της χαμένης κιβωτού (Raiders of the Lost Ark, 1981) στην Τυνησία έκαναν τον Σπίλμπεργκ να βαριέται και αναμνήσεις από την παιδική του ηλικία επανήλθαν στο προσκήνιο. Είπε στη σεναριογράφο Μελίσα Μάθισον για το Night Skies και ανέπτυξε το σενάριο με μια πλοκή όπου ο Μπάντι, ο μόνος φιλικός εξωγήινος, γίνεται φίλος με ένα αυτιστικό παιδί. Η εγκατάλειψη του Μπάντι στη Γη στο φινάλε του σεναρίου, αποτέλεση πηγή έπμνευσης για το Ε.Τ. ο Εξωγήινος. Η Μάθισον έγραψε το πρώτο προσχέδιο με τίτλο E.T. and Me μέσα σε οχτώ εβδομάδες, το οποίο ο Σπίλμπεργκ βρήκε τέλειο. To σενάριο υπέστη κάποιες αλλαγές. Προστέθηκε η σκηνή με το κυνηγητό και ο Σπίλμπεργκ πρότεινε να προστεθεί η σκηνή όπου ο Ε.Τ. μεθάει. Η Columbia Pictures, η οποία θα αναλάμβανε την παραγωγή του Night Skies, συναντήθηκε με τον Σπίλμπεργκ για να συζητήσουν το σενάριο. Το στούντιο απέρριψε το σενάριο, αποκαλώντας το "μια κλαψιάρικη ταινία της Walt Disney" και έτσι ο Σπίλμπεργκ προσέγγισε τον Σιντ Σάινμπεργκ, πρόεδρο της MCA.

 Επανακυκλοφορία 
Το 2002, όταν η ταινία επανακυκλοφόρησε στην επέτειο των 20 χρόνων της, μεταγλωττίστηκε στα ελληνικά σε προσαρμογή και σκηνοθετική επιμέλεια του Τάσου Μασμανίδη. Οι βασικοί ηθοποιοί που έλαβαν μέρος στη μεταγλώττιση ήταν:

 Νικόλας Τραγάκης ως Έλιοτ
 Σοφία Χάνου ως ΕΤ
 Βούλα Κώστα ως Μαίρη
 Ακίνδυνος Γκίκας ως Κις
 Γιώργος Ματαράγκας ως Μάικλ
 Μαρίνα Αντωνίου ως Γκέρτι
 Σταμάτης Τσάκωνας ως Γκρεγκ

Box office
Με προϋπολογισμό 10.500.000 δολάρια, η ταινία Ε.Τ. ο Εξωγήινος έκανε πρεμιέρα τριημέρου στην 1η θέση με 11,8 εκατομμύρια δολάρια. Συνολικά συγκέντρωσε 437,1 εκατομμύρια δολάρια στο αμερικανικό box office ενώ στον υπόλοιπο κόσμο οι εισπράξεις έφτασαν τα 304,2 εκατομμύρια δολάρια. Παγκοσμίως συγκέντρωσε 792,9 εκατομμύρια δολάρια. Ήταν η μεγαλύτερη εισπρακτική επιτυχία παγκοσμίως για το 1982.

Βραβεία & Υποψηφιότητες
ΟργάνωσηΚατηγορίαΥποψήφιοςΑποτέλεσμαΌσκαρ  Καλύτερη Ταινία   υποψηφιότητα Σκηνοθεσία  Στίβεν Σπίλμπεργκ  υποψηφιότητα Πρωτότυπο Σενάριο  Μελίσα Μάθισον  υποψηφιότητα Μουσική  Τζον Γουίλιαμς  νίκη Φωτογραφία  Άλεν Ντέιβιο  υποψηφιότητα Μοντάζ  Κάρολ Λίτλτον  υποψηφιότητα Οπτικά Εφέ  Κάρλο Ραμπάλντι, Ντένις Μούρεν & Κένεθ Σμιθ  νίκη Ήχος  Ρόμπερτ Νάντσον, Ρόμπερτ Γκλας, Ντον Ντιτζιρόλαμο & Τζιν Σ. Κανταμέσα  νίκη Μοντάζ Ηχητικών Εφέ  Τσαρλς Λ. Κάμπελ & Μπεν Μπερτ  νίκηΧρυσές Σφαίρες  Καλύτερη Ταινία - Δράμα   νίκη Σκηνοθεσία  Στίβεν Σπίλμπεργκ  υποψηφιότητα Σενάριο  Μελίσα Μάθισον  υποψηφιότητα Πρωτοεμφανιζόμενος Ηθοποιός  Χένρι Τόμας  υποψηφιότητα Μουσική  Τζον Γουίλιαμς  νίκηBAFTA Καλύτερη Ταινία  υποψηφιότητα Σκηνοθεσία  Στίβεν Σπίλμπεργκ  υποψηφιότητα Πρωτότυπο Σενάριο  Μελίσα Μάθισον  υποψηφιότητα Μουσική  Τζον Γουίλιαμς  νίκη Πρωτοεμφανιζόνος Ηθοποιός σε Πρωταγωνιστικούς Ρόλους  Ντρου Μπάριμορ  υποψηφιότητα Πρωτοεμφανιζόνος Ηθοποιός σε Πρωταγωνιστικούς Ρόλους  Χένρι Τόμας  υποψηφιότητα Φωτογραφία  Άλεν Ντέιβιο  υποψηφιότητα Μοντάζ  Κάρολ Λίτλτον  υποψηφιότητα Μακιγιάζ  Ρόμπερτ Σίντελ  υποψηφιότητα Σχεδιασμός Παραγωγής  Τζέιμς Ντ. Μπίσελ  υποψηφιότητα Ήχος  Ρόμπερτ Νάντσον, Ρόμπερτ Γκλας, Ντον Ντιτζιρόλαμο & Τζιν Σ. Κανταμέσα  υποψηφιότητα Οπτικά Εφέ  Κάρλο Ραμπάλντι & Ντένις Μούρεν  υποψηφιότητα

Το Αμερικανικό Ινστιτούτο Κινηματογράφου έχει συμπεριλάβει την ταινία Ε.Τ. ο Εξωγήινος σε έξι λίστες. 
 Καταλαμβάνει την 24η θέση στην κατηγορία AFI 100 Χρόνια... 100 Ταινίες.
 Καταλαμβάνει την 44η θέση στην κατηγορία AFI 100 Χρόνια... 100 Τρόμοι.
 Καταλάμβάνει την 6η θέση στην κατηγορία AFI 100 Χρόνια... 100 Επευφημίες.
 Καταλαμβάνει την 15η θέση στην κατηγορία AFI 100 Χρόνια... 100 Κινηματογραφικές Ατάκες, για την ατάκα "E.T. phone home".
 Καταλαμβάνει την 3η θέση στην κατηγορία AFI 10 Top 10... 10 Ταινίες Επιστημονικής Φαντασίας.

 Δείτε Επίσης 

 E.T. the Extra-Terrestrial (άλμπουμ)

 Παραπομπές 

 Εξωτερικοί σύνδεσμοι 
 Επίσημη ιστοσελίδα
 Ε.Τ. ο Εξωγήινος στο IMDb

Κατηγορία:Αμερικανικές ταινίες της δεκαετίας 1980
Κατηγορία:Ταινίες παραγωγής Universal Pictures
Κατηγορία:Ταινίες παραγωγής Amblin Entertainment
Κατηγορία:Ταινίες του 1982
Κατηγορία:Αμερικανικές ταινίες επιστημονικής φαντασίας
Κατηγορία:Περιπέτεια επιστημονικής φαντασίας (ταινίες)
Κατηγορία:Ταινίες που κέρδισαν Όσκαρ Καλύτερης Πρωτότυπης Μουσικής
Κατηγορία:Ταινίες που κέρδισαν Όσκαρ Καλύτερου Επεξεργασμένου Ήχου
Κατηγορία:Ταινίες σε σκηνοθεσία Στίβεν Σπίλμπεργκ
Κατηγορία:Ταινίες με μουσική σύνθεση Τζον Γουίλιαμς
Κατηγορία:Ταινίες που κέρδισαν το Όσκαρ καλύτερων οπτικών εφέ
Κατηγορία:Ταινίες που έγιναν βιντεοπαιχνίδια
Κατηγορία:Ταινίες σε παραγωγή Στίβεν Σπίλμπεργκ
Κατηγορία:Ταινίες γυρισμένες στο Λος Άντζελες
Κατηγορία:Ταινίες IMAX
Κατηγορία:Χρυσή Σφαίρα Καλύτερης Ταινίας (Δράμα)
Κατηγορία:Ταινίες σε παραγωγή Κάθλιν Κένεντι